2006 წელს კომპანია „ჯორჯიან-მანგანეზმა“ ჭიათურაში მადნის მოპოვების ლიცენზია შეიძინა, რომელიც 2007 წლის იანვარში შემოვიდა საბადოზე, თუმცა 2006 წლის აგვისტოში, ხელისუფლებასა და კომპანიას შორის, წინასწარი მემორანდუმი გაფორმდა, რომელსაც ხელი იმჟამინდელმა პრემიერ-მინისტრმა, ზურაბ ნოღაიდელმა მოაწერა. აღნიშნული მემორანდუმით, 8 წლის მანძილზე, გარემოზე მიყენებული ზიანის გამო, ,,ჯორჯიან მანგანეზი” საჯარიმო სანქციებისგან გათავისუფლებული აღმოჩნდა. ეს იყო გარიგება, რომლითაც საქართველოს იმჟამინდელმა ხელისუფლებამ კომპანიას წინასწარ მისცა უფლება, 8 წლის განმავლობაში, ჭიათურა ეკოლოგიური კატასტროფის ზღვარამდე მიეყვანა. „ჯორჯიან-მანგანეზის“ პარალელურად ჭიათურაში 40-მდე პატარა ე.წ. კოოპერატივი მუშაობს, რომელთაც კომპანიამ თავის სალიცენზიო ტერიტორიის ნაწილი მიჰყიდა.